EGYENLŐ VISZONY  
  
Beszélgessünk arról, mit jelent az egyenlő viszony!

Ki kivel lehet egyenlő viszonyban? Pl. a szülő és a gyerek vagy a tanár és a gyerek viszonya lehet egyenlő?

Tegyünk különbséget a különböző felelősségek között. Mi a felnőtt (szülő vagy tanár) és mi a gyerek felelőssége? Ha mindketten teljesítik a feladataikat, akkor egyenlő a viszony?

Sajnos, sok felnőtt lekezelően viselkedik a gyerekekkel, mégis tiszteletet vár el tőlük. Magyarázd meg, hogyan kapcsolódik ehhez a bibliai idézet: “Úgy bánjatok az emberekkel, ahogy akarjátok, hogy veletek is bánjanak.” (Luk 6:31)

Gyerekként hogyan jelezheted udvariasan, tisztelettudóan, hogy egy felnőtt nem elfogadható hangnemben beszélt veled? Ezt asszertív kommunikációnak nevezik, bővebben itt: https://asszertivakademia.hu/7-asszertiv-kommunikacio-gyakorlat-es-pelda/

Beszélgessünk arról, mit jelent az “én-üzenet” (lásd a fenti linken) és mi a különbség aközött, hogy azt mondom: *Nagyon megbántottál* vagy *Fáj ezt hallanom.* (Az első mondat arról szól, TE mit tettél, a második, hogy ÉN mit érzek. Az elsővel esetleg vitatkozhat a beszélgetőtárs, de a másodikat nem vonhatja kétségbe, hiszen nem ő érzi, hanem én.)

Mit gondolsz, milyen hatása lehet a tanár és gyerek közti egyenlő viszonynak a tanulásban? Vajon eredményesebben tanulnál olyan tanártól, akitől tartasz vagy olyantól, akivel egyenlő viszonyt lehet kialakítani?

Sorolj fel magadról legalább három dolgot, amivel kivívod a tanárod tiszteletét! Mit tudnál TE tanítani a tanárodnak?